A mohácsi csatavesztést követő belháborúban a leleszi konvent sokat szenvedett az ellenkirályok viszálykodásaitól. A konvent tagjai Szapolyai János király pártján álltak. Ez ürügyet adott Habsburg Ferdinánd követőinek, hogy Leleszt 1527-ben megrohanják és kifosszák — öt évvel később viszont Szapolyai János ismert híve, Homonnai Drugeth II. Ferenc „hatalmaskodott” a kolostoron.